แบรนด์ดังสนใจเข้าตลาดหุ้น
ตลาดหุ้นไทยภาพลักษณ์ดีขึ้น
10 ส.ค. 2554

ตลาดหุ้นไทยภาพลักษณ์ดีขึ้น 
เจ้าของกิจการเห็น บจ.รุ่นพี่มีเครื่องมือทางการเงินหลากหลายช่วยทำธุรกิจเฟื่องฟู บิวตี้ บุฟเฟ่ต์เอเจ ดีวีดี ตบเท้าขอเข้าตาม
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ตอนนี้ภาพลักษณ์และความเข้าใจในการเข้ามาจดทะเบียนเพื่อระดมทุนในตลาดหลักทรัพย์แห่งประเทศไทย (SET) ตลาดหลักทรัพย์ เอ็ม เอ ไอ (mai) ดีขึ้นจากเมื่อก่อนมาก
ปัจจุบัน บริษัทและเจ้าของธุรกิจต่างๆ มีความเข้าใจพร้อมเห็นตัวอย่างบริษัทจดทะเบียน (บจ.) ที่เข้าตลาดหุ้นแล้ว มีเครื่องมือทางการเงินที่หลากหลายเป็นตัวช่วยในการระดมทุนเพื่อไปขยายการลงทุนให้บริษัทมีการเติบโตมากขึ้น
นอกจากนี้ ยังมองว่าการเข้าจดทะเบียนในตลาดหุ้นยังเป็นตัวช่วยสร้างมูลค่าเพิ่มให้กับบริษัทมากขึ้นทั้งในด้านผลประกอบการแล้ว ยังมีมูลค่าเพิ่มขึ้นจากความคาดหวังของ บจ.ในอนาคต ซึ่งส่งผลให้ราคาหุ้นและสัดส่วนราคาปิดต่อกำไร (พี/อี) สภาพคล่องของ บจ.นั้นๆ เพิ่มขึ้น
“ตอนนี้มีหลายกลุ่มอุตสาหกรรมที่สนใจจะเข้าตลาดหุ้นทั้งเดินเข้ามาปรึกษากับทาง ตลท.เอง หรือการที่ ตลท.ออกไปชักชวนให้เข้ามาระดมทุน ตั้งแต่กลุ่มสินค้าที่เป็นแบรนด์ชั้นนำ เช่น สินค้าบิวตี้ บุฟเฟ่ต์ และสินค้าเอเจ ดีวีดี ซึ่งได้ยื่นเสนอข้อมูล (ไฟลิง) ต่อ ก.ล.ต.แล้ว หรือกลุ่มโรงงานอุตสาหกรรม คาดว่าสิ้นเดือน พ.ค. จะมีหนึ่งผู้ผลิตชิ้นส่วนรถยนต์และอิเล็กทรอนิกส์จะเปิดตัวเข้า mai รวมทั้งกลุ่มสินค้าที่มีนวัตกรรมทันสมัยก็แสดงความสนใจเข้ามา” นายชนิตร กล่าว
สำหรับตัวอย่างเครื่องมือการเงินที่ บจ.มีการใช้มากขึ้นอย่างเห็นได้ชัดคือ การออกใบสำคัญแสดงสิทธิซื้อหุ้น (วอร์แรนต์) เพราะได้ประโยชน์ตั้งแต่ บจ.จะทยอยมีทุนหากมีผู้มาแปลงสิทธิ และยังช่วยเพิ่มสภาพคล่องหุ้นของบริษัทด้วย ปัจจุบันมี บจ.ใน mai ทั้งหมด 1819 แห่ง มีการออกวอร์แรนต์เทียบกับเมื่อ 6 ปีที่ผ่านมามีออกเพียง 2 แห่ง
ปัจจุบันยังเห็นแนวโน้มที่ บจ.ใช้เครื่องมือการเงินที่หลากหลายมากขึ้น ตั้งแต่โครงการสะสมหุ้นสำหรับพนักงาน (อีจิบ) การเสนอขายหุ้นแก่พนักงาน (อีสป) การจ่ายปันผลเป็นหุ้น และล่าสุดคือการออกและเสนอขายใบแสดงสิทธิในการซื้อหุ้นเพิ่มทุนที่โอนสิทธิได้ (TSR)